Abɛbuai Enyɔ ni Kɔɔ Wein Ŋmɔ kɛ Okwaafoi Ahe | Yesu Wala Shihilɛ\nNƆKWƐMƆNƆ NI KƆƆ BIHII ENYƆ KOMƐI AHE\nNƆKWƐMƆNƆ NI KƆƆ WEIN ŊMƆ MLI NITSULƆI AHE\nEtsɛko tsɔ nɛ ni Yesu kpa sane ni osɔfoi tsiifoi lɛ kɛ onukpai lɛ bi lɛ, yɛ hegbɛ ni eyɔɔ ni ekɛfeɔ nibii ni efeɔ lɛ he lɛ ebu amɛnɔ yɛ sɔlemɔwe lɛ. Hetoo ni Yesu hã amɛ lɛ hã amɛbu amɛnaa. No sɛɛ lɛ, egba nɔkwɛmɔnɔ ko ni hã ana nɔ gbɔmɛi diɛŋtsɛ ni amɛji.\nYesu wie akɛ: “Nuu ko yɛ bii enyɔ. Etee klɛŋklɛŋ mɔ lɛ ŋɔɔ, ni ekɛɛ akɛ, ‘Bi, ŋmɛnɛ lɛ, yaatsu nii yɛ wein ŋmɔ lɛ mli.’ Mɔ nɛɛ hã hetoo ekɛɛ akɛ, ‘Miyaaa,’ shi sɛɛ mli lɛ, eshwa ehe ni etee. Etee mɔ ni ji enyɔ lɛ ŋɔɔ, ni ekɛɛ lɛ nakai nɔŋŋ. Mɔ nɛɛ hã hetoo akɛ, ‘Ataa, maya,’ shi eyaaa. Mɛi enyɔ nɛɛ ateŋ namɔ fee etsɛ lɛ suɔmɔnaa nii?” (Mateo 21:28-31) Hetoo lɛ yɛ faŋŋ​—klɛŋklɛŋ bi lɛ ji mɔ ni fee etsɛ lɛ suɔmɔnaa nii.\nNo hewɔ lɛ, Yesu kɛɛ mɛi ni teɔ shi amɛwoɔ lɛ lɛ akɛ: “Lɛɛlɛŋ, miikɛɛ nyɛ akɛ, toohelɔi lɛ kɛ ashawoi lɛ miitsɔ nyɛhiɛ kɛmiiya Nyɔŋmɔ Maŋtsɛyeli lɛ mli.” Shishijee lɛ, etamɔ nɔ ni toohelɔi lɛ kɛ ashawoi lɛ sumɔɔɔ ni amɛjáa Nyɔŋmɔ. Shi tamɔ bɔ ni klɛŋklɛŋ bi lɛ fee enii lɛ, sɛɛ mli lɛ amɛtsake amɛtsui ni amrɔ nɛɛ amɛmiijá Nyɔŋmɔ. Jamɔŋ hiɛnyiɛlɔi lɛ anifeemɔ lɛ tamɔ bi ni ji enyɔ lɛ, amɛkɛɛ amɛmiijá Nyɔŋmɔ shi amɛjáaa lɛ. Yesu wie akɛ: “Yohane [Baptisilɔ lɛ] ba nyɛŋɔɔ yɛ jalɛ gbɛ nɔ, shi nyɛheee lɛ nyɛyeee. Shi toohelɔi lɛ kɛ ashawoi lɛ he lɛ amɛye, ni nyɛ lɛ, be ni nyɛna enɛ po lɛ, nyɛshwaaa nyɛhe koni nyɛhe lɛ nyɛye.”​—Mateo 21:31, 32.\nYesu gba nɔkwɛmɔnɔ kroko kɛtsa nɔ. Yɛ nɔkwɛmɔnɔ nɛɛ mli lɛ, Yesu fee lɛ faŋŋ akɛ jeee Nyɔŋmɔ kɛkɛ jamɔŋ hiɛnyiɛlɔi lɛ jáaa, shi amɛyitseiaŋ wala hu. Yesu gba akɛ: “Nuu ko fee wein ŋmɔ ni efo afabaŋ ewo he kɛkpe, ni etsa weinŋaa bu yɛ mli, ni ema mɔɔ; kɛkɛ ni ekɛhã okwaafoi apaayeli, ni efã gbɛ. Be ni shɛ weinkpamɔ be lɛ, etsu nyɔŋ ko kɛtee okwaafoi lɛ aŋɔɔ koni eyaŋɔ wein ŋmɔ lɛ mli yibii lɛ eko kɛjɛ amɛŋɔɔ kɛba. Shi amɛmɔ lɛ, amɛyi lɛ, ni amɛshwie lɛ kɛ edɛ̃ folo. Esaa etsu nyɔŋ kroko kɛtee amɛŋɔɔ, ni lɛ lɛ amɛtswa eyitso nɔ ni amɛshwie ehiɛ shi. Ni etsu mɔ kroko, ni lɛ lɛ amɛgbe lɛ, ni etsu mɛi krokomɛi babaoo hu, shi amɛyi mɛi nɛɛ ateŋ mɛi komɛi, ni amɛgbe amɛteŋ mɛi komɛi.”​—Marko 12:1-5.\nAni mɛi ni boɔ Yesu toi lɛ baanu nɔkwɛmɔnɔ lɛ shishi? Ekolɛ amɛkai wiemɔi ni Yesaia wie eshi Israel maŋ lɛ akɛ: “Yehowa Zebaot weintrom ji Israel we lɛ, ni Yuda hii lɛ hu, eŋmɔ̃ ní esumɔɔ ni. Shi ekwɛ kojomɔ gbɛ, ni naa, amimyeli yɔɔ” lɛ. (Yesaia 5:7) Yesu nɔkwɛmɔnɔ lɛ tamɔ nakai nɔŋŋ. Yehowa ji ŋmɔtsɛ lɛ, ni wein ŋmɔ lɛ ji Israel maŋ lɛ, ni Nyɔŋmɔ Mla lɛ tamɔ afabaŋ ni buɔ maŋ lɛ he. Yehowa tsu gbalɔi koni amɛyatsɔɔ ewebii lɛ nii ni amɛye amɛbua amɛ ni amɛfee esuɔmɔnaa nii.\nShi, “okwaafoi lɛ” fee ‘nyɔji’ lɛ ni etsu lɛ niseniianii ni amɛgbe amɛ. Yesu gbala mli akɛ: “Eshwɛ mɔ kome, [wein ŋmɔtsɛ lɛ binuu] ni esumɔɔ. Naagbee lɛ, etsu lɛ kɛtee amɛŋɔɔ ekɛɛ, ‘Amɛbaabu mibinuu lɛ.’ Shi nakai okwaafoi lɛ kɛɛkɛɛ amɛhe akɛ, ‘Niyelɔ lɛ nɛ. Nyɛbaa, nyɛhãa wɔgbea lɛ, ni gboshinii lɛ baatsɔ wɔnɔ.’ No hewɔ lɛ, amɛmɔ lɛ ni amɛgbe lɛ.”​—Marko 12:6-8.\nKɛkɛ ni Yesu bi akɛ: “Mɛni wein ŋmɔtsɛ lɛ baafee?” (Marko 12:9) Jamɔŋ hiɛnyiɛlɔi lɛ hã hetoo akɛ: “Akɛni amɛji gbɔmɛi fɔji hewɔ lɛ, ebaakpãtã amɛhiɛ butuu, ni ekɛ wein ŋmɔ lɛ baahã okwaafoi krokomɛi apaayeli, mɛi ni kɛ́ yibiiwoo be lɛ shɛ lɛ amɛkɛ yibii lɛ baahã lɛ.”​—Mateo 21:41.\nNo hewɔ lɛ, amɛ diɛŋtsɛ amɛbu amɛhe fɔ, ejaakɛ amɛfata Yehowa “wein ŋmɔ,” ni ji Israel maŋ lɛ mli “okwaafoi” lɛ ahe. Yibii ni Yehowa kpaa gbɛ akɛ okwaafoi nɛɛ kɛbaahã lɛ ekome ji, hemɔkɛyeli ni amɛbaaná yɛ e-Bi ni ji Mesia lɛ mli. Yesu kwɛ jamɔŋ hiɛnyiɛlɔi lɛ ahiɛ gãa ni ekɛɛ: “Ani nyɛkaneko ŋmalɛ nɛɛ dã akɛ: ‘Tɛ lɛ ni tsũtswalɔi lɛ kpoo lɛ, no nɔŋŋ ebatsɔ koŋtɛ titri lɛ. Yehowa dɛŋ enɛ jɛ kɛba, ni eyɛ naakpɛɛ yɛ wɔhiŋmɛiiaŋ’?” (Marko 12:10, 11) Kɛkɛ ni Yesu kɛ sane lɛ ma shi akɛ: “Enɛ hewɔ mikɛɔ nyɛ akɛ, abaashɔ̃ Nyɔŋmɔ Maŋtsɛyeli lɛ yɛ nyɛdɛŋ ni akɛbaahã jeŋmaŋ ko ni woɔ eyibii lɛ.”​—Mateo 21:43.\nWoloŋmalɔi lɛ kɛ osɔfoi tsiifoi lɛ yɔse akɛ “amɛ hewɔ [Yesu gba] nɔkwɛmɔnɔ nɛɛ.” (Luka 20:19) Nɔ ni ehiii fe fɛɛ lɛ, amɛmiitao amɛgbe Yesu, ni ji “niyelɔ” lɛ. Shi amɛkaaa akɛ amɛbaagbe lɛ yɛ nakai beaŋ yɛ asafoku lɛ hewɔ, ejaakɛ asafoku lɛ buɔ Yesu akɛ gbalɔ.\nNamɛi bihii enyɔ ni Yesu tsĩ amɛtã yɛ nɔkwɛmɔnɔ lɛ mli lɛ damɔ shi kɛhã?\nYɛ nɔkwɛmɔnɔ ni ji enyɔ lɛ mli lɛ, namɛi “ŋmɔtsɛ lɛ,” “wein ŋmɔ lɛ,” “okwaafoi lɛ,” ‘nyɔji’ lɛ, kɛ “niyelɔ lɛ” damɔ shi kɛhã?\nMɛni abaafee “okwaafoi lɛ” wɔsɛɛ?\nKɛmaje Mɔ Ko Kɛmaje Mɔ Ko Nɔkwɛmɔnii Enyɔ ni Kɔɔ Wein Ŋmɔ He\njy yitso 106 bf. 246-247